Bergs hilsen til Deila: - Dere er storfavoritter
Celtic gjorde sin del av jobben da de slo KR Reykjavik 4-0 tirsdag kveld. 24 timer senere la Legia Warszawa på ytterligere én scoring mot St. Patrick's i Irland. Og trekningen var allerede klar. I tredje kvalifiseringsrunde blir det noe så sjeldent som en helnorsk trenerduell i Champions League-kvalifiseringen onsdag kveld. - Alt kan skje i fotball, men Celtic er nok på et høyere nivå enn oss. De har Champions League-erfaring fra de siste årene og slo Barcelona for ikke lenge siden. De kan også hente spillere på et annet nivå enn oss, sier Legia-sjef og tidligere Rangers-spiller Henning Berg til VG. - Mener du at Celtic er storfavoritter? - Ja, det er det ingen tvil om. Det er bare å se hvor mye spillerne deres er verdt, hvor mye de selger for og hva de kan handle inn. Å møte gode lag flere år på rad i Europa betyr mye. Polen har ikke hatt et lag i gruppespillet på 18 år. Dette blir en av få ganger vi er regnet som «underdogs», sier den tidligere Blackburn-sjefen iført Moods of Norway-skjorte og Legias egen dressjakke.Han feiret hvert eneste av de fem målene sammen med assistentene Pål Arne Johansen og Kaz Sokolowski på benken etter forrige kamp. På VIP-tribunen noen meter lenger bak satt Ronny Deila på speidertur sammen med sine hjelpere - John Collins og John Kennedy. Den tidligere Strømsgodset-sjefen ga derfra beskjed om at han ikke ønsket å snakke med pressen. - Kommer du til å kontakte Deila før den første kampen? - Jeg vet ikke om vi har så mye å snakke om, men jeg gleder meg til å møte ham og si hei. Om det blir høflighetsfraser eller dyp fotballdiskusjon vet ikke. Han har fått en god start og kommet til en klubb jeg tror passer ham bra. Det er en god match. Celtic dominerer i serien og vinner hver kamp samtidig som de kan drille inn en ny spillestil og med jevne mellomrom få prøve seg i Europa, sier Henning Berg. Da de britiske journalistene på pressekonferansen spurte nordmannen om vet om Celtic, svarte den tidligere landslagsstopperen at han hadde fått med seg at Henrik Larsson hadde lagt opp og fulgte opp med et smil. Han ramset så opp en rekke Celtic-komplimenter og la til følgende etter at tolken hadde kommet i mål. - Og en god trener!Polens største aviser skrev forrige uke at Berg måtte gå ved Champions League-exit. Storavisen Fakt meldte at klubbpresident Boguslaw Lesnodorski hadde bestemt seg for at Berg kjempet for jobben i Dublin - kun tre kamper ut i sesongen. - Jeg har full tillit. Det har aldri vært snakk om noe annet, sier Berg til VG. - I Polen tror de vi skal slå et lag som St. Patrick's 5-0 hver gang. Sånn er ikke fotballen. Vi har rullert litt på laget hittil for å være klare til disse kampene, men det har blitt litt ekstra trøkk. Hvis vi ikke hadde gått videre nå, hadde det blitt ordentlig trøkk. Da hadde «de» sittet og spisset knivene sine, men sånn er det. Det er press overalt. Det må man håndtere, sier mannen som tok ligagull i Polen forrige sesong.
Henning Berg (44) møter sin gamle erkerival Celtic i Champions League-kvalifiseringen og skyver absolutt alt press over på kollega Ronny Deila (38).